Ismét a gyerekeket ünnepeltük a Fővárosi Nagycirkuszban

Budapest – A Baptista Szeretetszolgálat május 25-én, pénteken 10-13-óráig 22. alkalommal szervezte meg Vidám Gyermeknap elnevezésű rendezvényét, amelynek során mintegy 1500 gyermeket és kísérőiket látta vendégül a segélyszervezet a Fővárosi Nagycirkusz telt házas előadásán.

Az eseményen – amelynek fővédnökségét Tarlós István, Budapest főpolgármestere vállalta magára – ott volt a legutóbbi X-Faktor tehetségkutató műsor győztes duója, Ricco és Claudia is. A támogatóknak (a Fővárosi Nagycirkusz mellett a Pizza King-nek és a REGIO Játéknak) köszönhetően mindenki egy szelet pizzát és egy palack hűtött üdítőt kapott ajándékba, és minden gyermek egy-egy bűvöskocka játéknak is örülhetett aznap, így senki sem távozhatott üres kézzel a rendezvényről. A nézőket Gál Dávid, a Baptista Szeretetszolgálat ügyvezető igazgatója köszöntötte az előadás előtt.